
Deci, se poate! Polonia șterge pe jos cu UE. Înlocuirea cărbunelui 
nu se justifică 


Polonia a atacat la Curtea Europeană de Justiţie Parlamentul și Consiliul UE, 
cerând anularea Directivei privind eficiența energetică. Statul polonez susține că 
nu poate fi obligat să aleagă între diferite surse de energie, considerând că este 
afectată structura generală a aprovizionării sale cu energie. Mai mult, polonezii 
spun că măsurile prevăzute pentru a reduce dependenţa Uniunii de combustibilii 
fosili ar fi irealizabile sau asociate cu costuri disproporţionate în raport cu 
rezultatele preconizate. 


Curtea Europeană de Justiţie se află acum un dosar bombă, în care Polonia dă în judecată 
Parlamentul European și Consiliul Uniunii Europene, cerând efectiv anularea Directivei 
privind eficiența energetică, pe motiv că ar afecta securitatea aprovizionării cu energie în 
această țară. Acțiunea a fost introdusă de statul polonez în 14 decembrie 2023 și 
înregistrată oficial la Curtea Europeană de Justiţie la începutul lunii trecute. 


Documentul prevede anularea Directivei (UE) 2023/1791 a Parlamentului European și a 
Consiliului din 13 septembrie 2023 privind eficiența energetică și de modificare a 
Regulamentului (UE) 2023/955, precum și obligarea pârâţilor Parlamentul European și 
Consiliul Uniunii Europene la plata cheltuielilor de judecată. Printre argumentele aduse de 


Polonia se numără încălcarea articolul 192 alineatul (2), primul paragraf, litera (c) al TFUE 
(Tratatului de Funcţionare a Uniunii Europene), ca urmare a utilizării unui temei juridic 
eronat pentru adoptarea Directivei 2023/1791 [articolul 194 alineatul (2) TFUE], în 
condițiile în care măsurile prevăzute de această directivă au o incidenţă sensibilă asupra 
alegerii Poloniei între diferite surse de energie și asupra structurii generale a aprovizionării 
sale cu energie. 


Totodată, potrivit Poloniei, instituţiile pârâte au încălcat articolul 192 alineatul (2) primul 
paragraf litera (c) TFUE prin faptul că nu au adoptat directiva atacată în temeiul 
dispoziţiei din tratat menţionate, care impune unanimitatea în cadrul Consiliului, deși 
directiva atacată afectează în mod semnificativ alegerea unui stat membru între diferite 
surse de energie și structura generală a aprovizionării sale cu energie. 


Costuri prea mari 


Un alt motiv invocat de statul polonez reclamant a fost întemeiat pe încălcarea principiului 
proporționalităţii, menţionat la articolul 5 alineatul (4) TUE, coroborat cu articolul 296 și 
cu articolul 191 alineatul (3) TFUE, prin prevederea unor măsuri care determină costuri 
disproporționate în raport cu realizarea obiectivelor urmărite. Astfel, Poloniei acuză 
instituțiile pârâte că au încălcat principiul proporționalității prin faptul că directiva atacată 
a fost adoptată fără a ține seama de particularitățile existente în diferitele state membre, 
iar măsurile pe care le prevede pentru a reduce dependența Uniunii de combustibilii fosili 
ar fi irealizabile sau asociate cu costuri disproporționate în raport cu rezultatele 
preconizate. 


"Polonezii, chiar dacă și-au construit și capacităţi pe regenerabile, produc energie din 
cărbune în proporție de 70%-80%. Statul român nu are niciun interes în sensul ăsta. 
Statul român este un stat slugă, care încearcă să găsească soluţii gen reactoare nucleare 
modulare, gen centrale pe gaze, deși, în afară de aia de la Iernut, nu știu ce se va mai 
face. Se chinuie Romgaz de 8 ani să facă termocentrala de la Iernut și spune că se va 
termina anul acesta, dar nu cred. E greu să spui că în România va avea cineva reacție. 
ONG-urile astea de mediu, care fac în ţara noastră ce nu au făcut nicăieri, și-au făcut 
programul și sunt mână în mână cu autoritățile”, ne-a declarat Dumitru Pirvulescu , 
președintele Federaţiei Naţionale Mine Energie. 


Închiderea minelor, act de sabotaj 


Reprezentanţii sindicatelor miniere spun că decizia de închidere a minelor pe motiv de 
nerentabilitate nu s-a justificat și că totul a fost o acțiune concertată. 


"În România, închiderea minelor a fost începută în 1997, pe motiv că nu era rentabilă 
extracția. Dacă ar fi rămas în funcțiune anumite mine de feroase, neferoase și de aur, în 
doi-trei ani deveneau eficiente chiar și cu tehnologia de atunci, pentru că s-au mărit 
prețurile. Noi mai avem acum în exploatare mine ale Cuprumin, care, în condiţiile în care 
nu putem procesa în ţară minereul de cupru, că au distrus combinatul de la Zlatna, tot 
sunt pe profit, deși tehnologia este foarte rudimentară, tocmai pentru că preţul la cupru a 
explodat”, ne-a precizat Dumitru Pirvulescu, președintele Federaţiei Naţionale Mine 
Energie. 


Acesta mai arată că acum s-a închis cărbunele și ni se spune că a scăzut consumul de 
energie. "Păi consumul a scăzut din cauza prețurilor mari, cauzate de politicile Green 
Deal, nu de război. Firmele din România ori și-au mutat producţia în alte țări, ori s-au 
închis, iar populaţia și-a redus la minimum consumul de frica prețurilor, este clar pentru 
oricine. În ce privește capacităţile care să înlocuiască cărbunele, nu prea le vedem. Noi 
mergem în momentul de față doar cu 3 grupuri pe cărbune la Complexul Energetic 
Oltenia, și alea mai mult descărcate, că dau cam 500 MWh”, a afirmat președintele 
Federaţiei Naţionale Mine Energie, Dumitru Pirvulescu. 


Claudia Marcu | Jurnalist 


See Full Bio» 


Politica Energie Stiri 


